
(Portrettet henger i Bernadottesalen)

Generalmajor Johan Henrik Rye var født 28. juli 1864. Hans far var oberstløytnant Hans Jacob Rye, brorsønn av general Olaf Rye, som falt ved Fredericia i 1849. Hans Jacob Rye var adjutant hos sin farbror. Johan Henrik Ryes mor var Hanna Hermana Krag, datter av pastor Krag i Vågå.

Johan Henrik Rye levde sine guttedager på Ringerike, hvor hans far som sjef for Valdres bataljon bodde på sjefsgården Tanberg, hvor det ble levd et stille familieliv i et hjem preget av datidens kultur i sin beste og fineste form. Så vel Rye som hans søstre bar livet igjennom merker av slektskapet med familien Krag - særlig ved deres kunstneriske interesser og utpreget artistisk sans.

Ringerike var ikke sterkere innstilt på idrett enn andre landsbygder den gang.

Men det var ikke mer enn 4 mil til Christiania, når en gikk over Krokskogen. På ski var det fristende. Og det var ikke så lite ferdsel over skogen om vinteren av det slektsleddet. Sønner av Jørgen Moe og sønner av oberstløytnant Møller var Ryes samtidige og ferdselskamerater. Slik fødtes vel lysten til skiløp, som siden drev ham inn i den vel renommerte skiklubb «Ull», hvorfra mange av våre kjente veteraner stammer.

Hos Rye - som kavalerioffiser - tok interessen et sidespor. Han og hans venn oberst Johan Nyquist var av de første som kombinerte hest og ski til «skikjøring». Deres langferder til utbygder var eventyrlige.

Etter gjennomgått krigsskole ble Rye 1886 surnumerær Secondlieutenant i Cavaleribrigaden. Den militære høyskole tok han 1889. Premierlieutenant i Kavaleriet 1890, rittmester 1897, major 1911 og generalinspektør 1915. Han tok avskjed i 1928.

Rye ble våren 1905 betrodd et viktig politisk oppdrag - militærkonsulent i Stockholm. Sigurd Ibsen uttalte seg fordelaktig om hans arbeid i denne stilling.

Som en reminisens fra vitenskapen på høyskolen ble Rye innbeordret til Generalstaben for å utarbeide nytt system for utskriving av hester til hæren.

Som ung kavalerioffiser red han en del kappritt. Anledningene var ikke mange i de dager, men rytterkalendrene fra 90-årene nevner jevnlig Ryes navn - som deltager og som vinner.

Rye var utpreget netthendt - hadde levende sans for mekanikk - og en like levende uvilje mot upraktiske ting. Våre gamle trenkjøretøyer var for tunge og klossete. Rye konstruerte et kjerre-system, som ble innført ved kavaleriets avdelinger - og økte deres marsjfart betydelig - derigjennom deres effekt.

Rye bevarte sin interesse for sport og idrett livet igjennom. Som generalinspektør hjalp han alle rytteroffiserer meget effektivt. Institusjonen «Olympiahester» hadde ikke latt seg skape eller opprettholde uten Ryes aktive medvirke.

Han døde 15. desember 1944. 

Portrettet i Oslo Militære Samfund er malt av Lull Krag. 

C. Fougner.

